Bekende speurder in hof ná kollega se skietdood | Maroela Media
Sers. Marlon Appollis. Foto: SAPD
Sers. Marlon Appollis wat bekendheid verwerf het vir sy betrokkenheid by die oplos van drie hoëprofielsake, het Maandag in die Franschhoek-landdroshof verskyn in verband met die skietdood van 'n kollega.
Appollis is op borgtog van R1 000 vrygelaat en die saak is tot 26 September uitgestel vir verdere ondersoek, het Eric Ntabazalila, woordvoerder van die Nasionale Vervolgingsgesag, bevestig. Appollis word in dié stadium van strafbare manslag aangekla.
Appollis het bekendheid verwerf vir sy betrokkenheid as speurder in die Jason Rohde-, Henri van Breda- en Hannah Cornelius-moordsaak.
Appollis is Saterdagaand in hegtenis geneem nadat sers. David Hoffman, 'n 40-jarige beampte van die teenbende-eenheid van die polisie, in Franschhoek doodgeskiet is. Hy was nie aan diens toe hy geskiet is nie.
Brig. Novela Potelwa, woordvoerder van die polisie, het vroeër gesê Hoffman was op 'n perseel in Skoolstraat toe hy deur 'n groep lede van die gemeenskap gekonfronteer is.
"Polisiebeamptes is na die toneel ontbied en skote is afgevuur." Volgens Potelwa was Appollis by Hoffman toe hy geskiet is en is hy in hegtenis geneem. Dit is al inligting wat die polisie oor die voorval bekend gemaak het.
Die Onafhanklike Polisieondersoekdirektoraat (Opod) se weergawe van die gebeure verskil egter van die inligting wat deur die polisie bekend gemaak is.
Sontaga Seisa, waarnemende woordvoerder van Opod, het gesê daar word beweer dat daar 'n braai op die perseel plaasgevind het.
"Daar word beweer dat die 41-jarige verdagte [Appollis] tydens die braai sy vuurwapen uitgehaal en sy 40-jarige kollega [Hoffman] doodgeskiet het. Die oorledene is in die kop geskiet. Die motief vir die skietery is nog nie bekend nie."
Seisa het Maandag bevestig dat Opod se ondersoek na die voorval voortduur.
Interessant hoe die storie verander het. 'n "Drive-by-shooting" storie sou dalk beter gewerk het.
Polisie-koffie?? Niemand se maat nie.
Braai op die perseel…Dan was daar nie heeldag lemoensap gedrink nie en humeure kan kort raak. Die waarheid sal sekerlik nog uitkom.
Die ou se kop het te groot geword. Gespog oor die sake wat HY opgelos het. Nie so lekker om aan die verkeerde kant van die draad te staan nie ne sersant. Wonder wat het jou kollega geweet wat jy geheim wil hou?
Strafbare Manslag? Sy maters het dus klaar besluit dis nie moord nie, maar laat ek nou net 'n aanvaller doodskiet uit selfverdediging dan is dit moord!